
Standard DNS-technikák tesztelése fajhatárok felismerésére és jellemzésére a szőrös szemű iszapszúnyogok (Pediciidae, Diptera, Insecta) esetében

A mitokondriális citokróm c-oxidáz I génjének 658 bp szakaszát gyakran használják divergens genetikai struktúrák azonosítására és új fajok leírására. Bár ez a módszer a legtöbb rovarcsoportnál már bevett módszer mégis a szőrös-szemű iszapszúnyogok esetében alig alkalmazzák. Kutatásunk során azt teszteltük, hogy a Pediciidae család esetében a standard mtDNS szekvenciák mennyire alkalmasak fajhatárok tesztelésére, ismeretlen lárvaformák azonosítására és a fajok közti rokonsági kapcsolatok feltárására. Taxonómiai elemzésünk során 8 esetben sikerült eddig ismeretlen lárva-alakokat kifejletekkel társítani. A lárvák morfológiai összehasonlítása azt mutatta, hogy a rágók, a hiposztómális lemez, a prementum és az állkapcsok használhatók a génuszok, algénuszok illetve a fajok elkülönítésére. A DNS alapú taxonómiai vizsgálataink a Dicranota (Paradicranota) lucidipennis esetében jelentős kriptikus diverzitást és egy eddig ismeretlen taxon jelenlétét igazolta az Erdélyi-Szigethegységből, mely valószínűleg a D. (P.) mikiana formakörhöz tartozik. Eredményeink igazolják a mtDNS szakaszok alkalmasságát a Pediciidae családba tartozó fajok taxonómiai hipotéziseinek tesztelésére, a kifejlett formáknak a lárva alakokkal való társítására, de emellett a kriptikus diverzitás kimutatására és a filogenetikai kapcsolatok feltárására is.



